Jul 15,2015
ఐరోపాకు భారత వోల్వో బస్సులు
బెంగళూరు: స్వీడన్‌ కేంద్రంగా పని చేస్తున్న వోల్వో గ్రూపు సంస్థ వోల్వో బస్సెస్‌ భారత్‌లో పూర్తిగా తయారు చేసిన బస్సులను ఈ నెల నుంచి ఐరాపా దేశాలకు ఎగుమతి చేయనున్నట్లు ప్రకటించింది. ఆసియా దేశాల నుంచి స్వదేశానికి వోల్వో సంస్థ బస్సులను తయారు చేసి పంపడం ఇదే తొలిసారి. బెంగళూరు నగర శివార్లలో ఉన్న సంస్థ యూనిట్‌ను పూర్తిస్థాయిలో వినియోగించుకోవాలని వోల్వో యోచిస్తోంది. భారత్‌లో బస్సుల తయారీకి వాడే సామగ్రి తక్కువ ధరకు లభిస్తుండడం, చౌకగా మానవ వనరుల లభ్యత కారణంగా తాము ఐరోపా దేశాలకు బస్సులను ఎగుమతి చేసేందుకు తగిన వెసులుబాటు లభిస్తోందని సంస్థ తెలిపింది. అక్కడి నగరాలలో నడిచే బస్సుల విభాగంలో భారత్‌లో తయారు చేసిన చౌక బస్సులతో పోటీ పడేందుకు తమకు తగిన మార్గం లభించినట్లయిందని సంస్థ వెల్లడించింది. ఐరాపా దేశాలలో దైమ్లర్‌, ఐవెకో లాంటి పలు స్థానిక బస్సు తయారీ సంస్థల నుంచి పోటీ ఉందని వోల్వో తెలిపింది. ఇప్పుడు భారత్‌లో తయారైన చౌక బస్సులతో ఐరోపా మార్కెట్లో రాణించేందుకు తమకు వెసులుబాటు కలుగుతుందని సంస్థ వివరించింది. ఐరోపాలో ఏడాదికి 5000 బస్సులకు డిమాండ్‌ ఉందని వోల్వో వెల్లడించింది. చిన్న చిన్న మార్పులు మినహా బస్సులను పూర్తిస్థాయిలో భారత్‌లోనే తయారు చేసి పంపనున్నట్లు వోల్వో బస్‌ కార్పొరేషన్‌ సంస్థ అధ్యక్షుడు హకన్‌ అగెవాల్‌ తెలిపారు. వోల్వో సంస్థ 2011లో యూనిట్‌ సామర్థ్యాన్ని 1500 వాహనాలకు పెంచేందుకు గాను దాదాపు రూ.400 కోట్లను వెచ్చించింది. ప్రస్తుతం ఇక్కడ దాదాపు 700 బస్సులను మాత్రమే తయారు చేస్తున్నారు.
మీ స్నేహితులకు రికమెండ్ చెయ్యండి